《罗稚川山水十韵为甬东应可立题》
元代·乃贤

平生丘壑趣，偶向画中传。雨气千峰外，江流落日边。

蘼芜青满渚，芳树绿参天。眇眇溪云净，涓涓石溜悬。

崖巅何处阁，谷口小家烟。渔唱来秋浦，僧钟落夜船。

瞥惊飞鸟过，疑有蛰龙眠。竹径能留客，桃源竟得仙。

丹青誇绝代，赋咏藉名贤。千古沧洲意，含情忆稚川。

作者简介：南阳人，字易之，葛逻禄氏。不喜禄仕，能文，长于歌诗。时浙人韩与玉能书，王子充善古文，人目为江南三绝。顺帝至正间，以荐为翰林编修。有《金台集》、《海云清啸集》。